Die perfekte meringues wat in jou mond wegsmelt
JY LEES NOU Die perfekte meringues wat in jou mond wegsmelt
Deur meringue by jou nageregte te voeg kan jy iets eenvoudigs omskep in ’n heerlike en buitengewone gereg. Huisgenoot en YOU se kosredakteur, Carmen Niehaus, gee drie lekker en maklike idees vir meringue.
Basiese resep vir meringue:
Klits 4 eierwitte saam en voeg geleidelik 250 ml (1 k) strooisuiker en ’n knippie elk kremetart en sout by tot die meringue styf en glansend is.
Smeer die meringue om geposjeerde vrugte soos nektariens of pere. Plaas op ’n bakplaat en bak sowat 40 minute teen 120 °C tot gaar. Skakel oond af en laat in die oond afkoel.
Skep 2 rowwe sirkels meringue op 2 uitgevoerde bakplate wat met mielieblom gestuif is en bak 40 minute of tot gaar. Laat in die oond afkoel en plaas op mekaar met styfgeklopte room. Skep grenadellapulp bo-oor.
Mini-pawlowa: Skep groot hope meringue op uitgevoerde bakplate wat met mielieblom bestuif is en bak 40 minute tot gaar. Laat in die oond afkoel. Maak ’n puree van bessies, ’n bietjie suiker en ’n paar druppels balsemieke asyn. Skep oor die pawlowas en rond af met vars bessies.
Deur Carmen Niehaus – kosredakteur Huisgenoot & YOU